和劉美中尚書聽寶月彈桃源春曉
作者：王庭珪
朝代：宋

paragraphs: 何年鑿源開混茫，桃花兩片吹紅香。
烟消遠浦生微陽，漁舟誤行溪水長。
溪回岸轉山隙光，疑有絳闕仙人房。
居民爭出羅酒漿，花間笑語音琅琅。
抱琴釋子眉髪蒼，響泉韻磬鳴長廊。
能談往事悲孟嘗，昔時臺沼今耕桑。
又如勇士赴敵場，坐令遊子思故鄉。
清猿抱木號鴻荒，孤吟劃見丹鳯翔。
曲終待月西南廂，重調十指初不忙。
如見古畫秦衣裳，春天百鳥爭頡頏。
桃源歸來今已忘，彈到落花空斷腸。